ΑΝΑΚΟΙΝΩΣΗ

**ΕΙΣΑΓΩΓΗ ΜΑΘΗΤΩΝ/ΤΡΙΩΝ ΣΤΑ ΠΕΙΡΑΜΑΤΙΚΑ ΣΧΟΛΕΙΑ**

Την **Πέμπτη 24 Ιουνίου θα πραγματοποιηθεί ηλεκτρονικά η κλήρωση για τα Πειραματικά** Νηπιαγωγεία, Δημοτικά, Γυμνάσια και Λύκεια. Για τη συμμετοχή στη διαδικασία οι γονείς και κηδεμόνες των ενδιαφερόμενων μαθητών/τριών υποβάλλουν αίτηση από τις **28 Μαΐου έως τις 17 Ιουνίου 2021**στον σύνδεσμο:

<https://www.gov.gr/ipiresies/ekpaideuse/eggraphe-se-skholeio/eggraphe-se-protupo-peiramatiko-skholeio>μέσω της Ενιαίας Ψηφιακής Πύλης Δημόσιας Διοίκησης.

Μετά την οριστικοποίηση της υποβολής της αίτησης αποδίδεται ο κωδικός και το κλειδί της αίτησης, που είναι απαραίτητα στοιχεία για την παρακολούθηση της διαδικασίας από τους αιτούντες/ούσες. Στην **Α΄τάξη** του Πειραματικού Δημοτικού Σχολείου Φλώρινας, για το σχολικό έτος 2021 – 2022, θα εισαχθούν **13 μαθητές (**[**https://www.iep.edu.gr/pps/docs/kena\_pp\_2021\_22.pdf**](https://www.iep.edu.gr/pps/docs/kena_pp_2021_22.pdf)**)**.

Οι γονείς και/οι κηδεμόνες των ενδιαφερομένων μαθητών/τριών δύνανται να καταθέσουν αίτηση για εισαγωγή σε **ένα** μόνο Πειραματικό Σχολείο ανεξάρτητα από τον τόπο διαμονής τους.

Η ηλεκτρονική κλήρωση διενεργείται σύμφωνα με την κατωτέρω διαδικασία:

(α) Οι υποψήφιοι όλων των σχολικών μονάδων καταχωρούνται σε ένα και μοναδικό φύλλο εργασίας (Excel)

(β) Σε κάθε υποψήφιο/α αποδίδονται δύο τυχαίοι αριθμοί μέσω της γεννήτριας τυχαίων αριθμών

(γ) Κληρώνονται οι μαθητές/τριες, οι οποίοι/ες ανήκουν στη γενική και στις ειδικές κατηγορίες, κατά την αύξουσα σειρά του πρώτου τυχαίου αριθμού που τους αποδίδεται από τη συνάρτηση, κατά τρόπο ώστε να συμπληρωθεί ο προβλεπόμενος αριθμός των μαθητών/τριών κάθε σχολικής μονάδας.

Σε περίπτωση που σε μία διαθέσιμη θέση αντιστοιχούν περισσότεροι του ενός/μίας υποψηφίου/ας, λόγω απόδοσης ίδιου πρώτου τυχαίου αριθμού, γίνεται χρήση του δεύτερου τυχαίου αριθμού που τους αποδόθηκε.

Στην εν λόγω κλήρωση το 80% των προκηρυσσομένων θέσεων πληρώνεται με την συμμετοχή όλων των υποψηφίων μαθητών/τριών, με ισοκατανομή ως προς το φύλο. Το 20% των προκηρυσσομένων θέσεων πληρώνεται με τη συμμετοχή των μαθητών/τριών της ειδικής κατηγορίας που την αποτελούν: α) δίδυμα ή τρίδυμα αδέλφια ή αδέλφια (υιοθετημένα ή μη) μαθητών/τριών γεννημένα το ίδιο έτος και εφόσον ένας/μία εκ των αδελφών κληρώθηκε στην πρώτη κλήρωση β) αδελφοί/ές μαθητών/τριών που ήδη φοιτούν στο Πειραματικό Δημοτικό Σχολείο ή στο συνδεδεμένο Πειραματικό Γυμνάσιο ή στο συνδεδεμένο Πειραματικό Λύκειο, αλλά όχι στην τάξη αποφοίτησης της εκάστοτε ανώτερης βαθμίδας διασυνδεδεμένων σχολείων και γ) τέκνα εκπαιδευτικών που υπηρετούν με θητεία στο ΠΕΙ.Σ. ενδιαφέροντος ή σε διασυνδεδεμένο με αυτό ΠΕΙ.Σ.

Οι κενές θέσεις της ειδικής κατηγορίας πληρώνονται κατά την σειρά προτεραιότητας ως εξής: προηγούνται οι μαθητές/τριες της κατηγορίας **α**, έπονται οι μαθητές/τριες της κατηγορίας **β**, εφόσον υφίστανται κενές θέσεις και ακολουθούν οι μαθητές/τριες της κατηγορίας **γ**, εφόσον ομοίως υφίστανται κενές θέσεις.

Η Πρόεδρος

του Επιστημονικού Εποπτικού Συμβουλίου

Γρίβα Ελένη

Καθηγήτρια Π.Τ.Δ.Ε